3. ปัจจัยความเสี่ยง

ในการดำเนินธุรกิจโดยทั่วไป ความเสี่ยงในการดำเนินงานเป็นสิ่งหนึ่งที่ไม่สามารถหลีกเลี่ยง
ที่ผ่านมา บริษัทฯให้ความสำคัญในการป้องกันความเสียหายที่อาจจะเกิดขึ้น
โดยมีการประชุมเชิงปฏิบัติการระหว่างหน่วยงานที่เกี่ยวข้องและฝ่ายบริหารเพื่อควบคุมความเสี่ยงให้อยู่ในระดับที่สามารถยอมรับได้

ความเสี่ยงจากการดำเนินงาน

1.  การจัดตั้งคณะกรรมการกิจการกระจายเสียงกิจการโทรทัศน์และโทรคมนาคมแห่งชาติ
    (กสทช.)

แม้ว่าจะมีการประกาศใช้พระราชบัญญัติการประกอบกิจการกระจายเสียง
และกิจการโทรทัศน์แห่งชาติ พ.ศ. 2551 เมื่อวันที่ 5 มีนาคม 2551 แล้วก็ตาม
แต่จากการที่ยังไม่มีการจัดตั้งคณะกรรมการกิจการกระจายเสียงกิจการโทรทัศน์และโทรคมนาคมแห่งชาติ
(กสทช.) ซึ่งจะเป็นผู้พิจารณาในการออกใบอนุญาต อย่างไรก็ดี
การที่กฎหมายข้างต้นได้กำหนดให้คณะกรรมการกิจการโทรคมนาคมแห่งชาติ (กสช.)
สามารถออกใบอนุญาตชั่วคราวแบบปีต่อปีได้ ดังนั้น ความเสี่ยงในการนี้ จึงแบ่งได้เป็น 2 กรณี คือ
กรณีที่ 1 ได้แก่ คุณสมบัติของบริษัทในกรณีมีการจัดตั้ง กสทช.
ว่าจะมีข้อกำหนดหรือเงื่อนไขใดที่มีผลต่อการดำเนินธุรกิจของบริษัทหรือไม่ และกรณีที่ 2 ได้แก่
การที่ กสช. สามารถออกใบอนุญาตชั่วคราวได้
ทำให้มีผู้ประกอบการรายใหม่สนใจเข้ามาดำเนินธุรกิจมากยิ่งขึ้น อย่างไรก็ตาม
ความเสี่ยงในกรณีดังกล่าวนี้ มีผลกระทบต่อธุรกิจที่บริษัทฯดำเนินการอยู่ 2 ธุรกิจ ได้แก่
ธุรกิจผลิตรายการโทรทัศน์ระบบบอกรับสมาชิก และธุรกิจสื่อวิทยุ แต่จากการที่
บริษัทฯมีการดำเนินธุรกิจดังกล่าวมากว่า 3 ปี
สามารถผลิตรายการที่มีคุณภาพและดำเนินกิจการอย่างถูกต้องมาโดยตลอด
จึงคาดว่าบริษัทฯจะไม่ได้รับผลกระทบจากกรณีดังกล่าวนี้

2.  สินค้าละเมิดลิขสิทธิ์

บริษัทฯได้รับผลกระทบจากการละเมิดลิขสิทธิ์ในธุรกิจภาพยนตร์ 2 ประเด็น คือ
การละเมิดลิขสิทธิ์ภาพยนตร์โดยการทำสำเนาออกจำหน่าย
มีผลกระทบต่อรายได้ในภาพยนตร์ลิขสิทธิ์ของบริษัท นอกจากนี้
การนำภาพยนตร์ที่ละเมิดลิขสิทธิ์ออกฉายในช่องรายการโทรทัศน์ของผู้ผลิตรายการรายย่อย
ส่งผลกระทบต่อการแข่งขัน ทำให้บริษัทที่มีต้นทุนสูงกว่าผู้ผลิตรายการดังกล่าว
จึงส่งผลทำให้ไม่สามารถลดอัตราค่าบริการได้ ที่ผ่านมา
ภาครัฐได้ให้ความสำคัญในการดำเนินการกับผู้ละเมิดลิขสิทธิ์อย่างต่อเนื่อง
จึงน่าจะเป็นผลดีในการดำเนินงานของบริษัท

สำหรับการละเมิดลิขสิทธิ์ในส่วนของสินค้าไอทีที่เป็นตัวแทนจำหน่ายนั้น
อยู่ในระดับที่สามารถยอมรับได้
เนื่องจากการวางภาพลักษณ์และการให้ความสำคัญในการใช้สินค้าลิขสิทธิ์
ประกอบกับการตั้งราคาจำหน่ายไม่สูงมากนัก
จึงทำให้ลูกค้าเป้าหมายสามารถเข้าถึงผลิตภัณฑ์ได้โดยไม่ยากนัก

3.  การแข่งขันในการดำเนินการ

บริษัทฯตระหนักถึงการดำเนินการธุรกิจปัจจุบันที่มีการแข่งขันสูง ดังนั้น
จึงให้ความสำคัญต่อการปฏิบัติตนต่อลูกค้าทุกรายอย่างเต็มความสามารถ
ตลอดจนแสวงหาพันธมิตรใหม่ๆ เพื่อเสริมสร้างความแข็งแกร่งในการดำเนินธุรกิจ นอกจากนี้
การดำเนินธุรกิจที่มีความหลากหลายและสามารถสนองตอบความต้องการต่างๆ ให้กับลูกค้าได้
เป็นอีกสิ่งหนึ่งที่ช่วยให้บริษัทฯสามารถดำเนินธุรกิจแข่งขันกับผู้ประกอบการรายอื่น ๆ ได้

4.  ความต่อเนื่องของสิทธิในการดำเนินงาน

การดำเนินธุรกิจของบริษัทฯมีความเกี่ยวเนื่องกับสิทธิและ/หรือสัมปทาน
ทำให้ธุรกิจมีการกำหนดระยะเวลาในการดำเนินการ เช่น สัมปทานของสื่อวิทยุ
และสิทธิการเช่าที่ดิน ในจุดติดตั้งของสื่อนอกบ้าน ตลอดจนสิทธิในการจัดจำหน่ายผลิตภัณฑ์ไอที
เป็นต้น บริษัทฯจึงให้ความสำคัญกับคู่ค้าอย่างสม่ำเสมอ
และได้รับการสนองตอบด้วยดีเช่นกันมาโดยตลอด อีกทั้ง
มีการกระจายการสร้างรายได้ไปยังหน่วยธุรกิจต่างๆ
เพื่อไม่ให้เกิดการกระจุกตัวของที่มาจากแหล่งรายได้ใดมากเกินไป
ซึ่งทำให้สามารถลดความเสี่ยงดังกล่าวลงได้ในระดับหนึ่ง

5.  ความเสี่ยงจากการเปลี่ยนแปลงด้านเทคโนโลยี

การดำเนินธุรกิจของบริษัทฯมีความเกี่ยวเนื่องกับการเปลี่ยนแปลงด้านเทคโนโลยีเช่นกัน
ธุรกิจที่มีความเกี่ยวเนื่องเป็นอย่างมาก ได้แก่ ผลิตภัณฑ์ป้องกันความปลอดภัยเครือข่ายคอมพิวเตอร์
(IT Security) ซึ่งดำเนินการโดยบริษัทย่อยแห่งหนึ่งของบริษัทฯ
แต่จากการศึกษาและให้ความสำคัญกับการทำวิจัยตลาดอย่างต่อเนื่อง
เพื่อทำการพัฒนาผลิตภัณฑ์กับเจ้าของลิขสิทธิ์ซึ่งเป็นคู่ค้าของบริษัทให้ตรงกับความต้องการ
ตลอดจนแสวงหาผลิตภัณฑ์ใหม่อย่างต่อเนื่อง นอกจากนี้
ในส่วนผลิตภัณฑ์ป้องกันความปลอดภัยดังกล่าวได้รับผลกระทบจากการเปลี่ยนแปลงเทคโนโลยีไม่มากนัก
เมื่อเทียบกับผลิตภัณฑ์คอมพิวเตอร์ประเภทอื่น ๆ
ความเสี่ยงกรณีดังกล่าวนี้คาดว่าจะอยู่ในระดับที่ไม่รุนแรงมากนัก

6.  ความเสี่ยงในด้านกฎหมาย หรือข้อบังคับจากภาครัฐ

ในบางเวลาที่มีการพิจารณาเพื่อออกกฎเกณฑ์ที่มีความเกี่ยวเนื่องกับธุรกิจ
จะมีผลกระทบต่อการชะลอตัดสินใจของลูกค้าหรือการขยายธุรกิจได้
ซึ่งจะมีผลต่อเนื่องจนกระทั่งมีการประกาศกฎเกณฑ์ดังกล่าวชัดเจน เช่น
ช่วงที่มีการเรียกร้องให้เข้มงวดและมีการควบคุมป้ายโฆษณาบิลบอร์ดของทางราชการ
มีผลกระทบต่อการตัดสินใจซื้อของลูกค้าอย่างเห็นได้ชัด ที่ผ่านมา
บริษัทฯให้ความสำคัญในการปฏิบัติตามกฎหมาย และข้อบังคับจากภาครัฐอย่างเคร่งครัด
และมีการกระจายรายได้จากหลายหน่วยธุรกิจ ส่วนหนึ่งเพื่อป้องกันความเสียหาย
และผลกระทบที่เกิดขึ้นจะไม่ส่งผลต่อรายได้และการดำเนินธุรกิจอย่างมีนัยสำคัญ

7.  ความเสี่ยงจากนโยบายการลงทุนระยะสั้น

บริษัทฯมีนโยบายการลงทุนระยะสั้นในหลักทรัพย์จดทะเบียนในตลาดหลักทรัพย์ที่มีสภาพคล่องและให้ผลตอบแทนสูง
ทั้งนี้ การลงทุนในหลักทรัพย์จดทะเบียนดังกล่าวอาจจะได้รับผลกระทบจากปัจจัยภายนอกต่าง ๆ เช่น
ปัจจัยจากต่างประเทศ ปัจจัยทางการเมือง และการเปลี่ยนกฎหมายหรือนโยบายของภาครัฐ เป็นต้น
ซึ่งอาจจะส่งผลต่อความผันผวนในราคาหลักทรัพย์จดทะเบียนที่บริษัทฯเข้าไปทำการลงทุน
อย่างไรก็ตาม บริษัทฯได้ดำเนินการลงทุนอย่างระมัดระวัง โดยมีการกำหนดนโยบายการลงทุน
ขั้นตอนในการบริหาร และการจัดการความเสี่ยง
ซึ่งทั้งหมดจะสามารถจำกัดความเสี่ยงที่เกิดขึ้นในระดับหนึ่งเท่านั้น

ความเสี่ยงทางด้านการเงิน

1.  ความเสี่ยงจากปัญหาสภาพคล่อง

บริษัทฯอาจจะได้รับผลกระทบต่อสภาพคล่องทางการเงินได้
เนื่องจากการดำเนินการทั้งหมดใช้กระแสเงินสดภายในกิจการ
จึงทำการป้องกันความเสี่ยงที่อาจเกิดขึ้น โดยการถือครองเงินสดในจำนวนที่สูง
แต่เนื่องจากผลตอบแทนในการถือครองเงินสด มีผลตอบแทนค่อนข้างต่ำ
บริษัทฯจึงเลือกใช้การลงทุนในหลักทรัพย์ที่มีความต้องการของตลาดควบคู่กับการถือครองเงินสด
เพื่อสร้างผลตอบแทนโดยรวมที่คุ้มค่ากลับสู่บริษัท

2.  ความเสี่ยงจากการจัดหาเงินทุนภายนอก

ถึงแม้ว่าบริษัทฯมีอัตราส่วนหนี้สินรวมต่อส่วนของผู้ถือหุ้นอยู่ในระดับต่ำ
ประกอบกับหนี้สินทั้งหมดที่มีในปัจจุบันเป็นหนี้สินทางการค้า ดังนั้น
จึงมีความสามารถในการก่อภาระทางการเงินได้ อย่างไรก็ตาม
บริษัทฯมีข้อจำกัดในการกู้ยืมเงินจากสถาบันการเงินภายในประเทศ
เนื่องจากไม่มีการลงทุนในสินทรัพย์ถาวรในส่วนของที่ดิน ซึ่งจะใช้เป็นหลักประกัน
และเป็นปัจจัยหลักในการพิจารณาของสถาบันการเงินบางแห่ง

3.  ความเสี่ยงจากอัตราแลกเปลี่ยน

การดำเนินธุรกิจของบริษัทฯมีรายได้และค่าใช้จ่ายส่วนใหญ่อยู่ในรูปเงินบาท
มีเพียงส่วนหนึ่งเท่านั้นที่อยู่ในรูปเงินตราต่างประเทศ
ซึ่งส่วนใหญ่เป็นค่าใช้จ่ายในการเช่าช่องสัญญาณดาวเทียมที่เป็นต้นทุนการผลิตของบริษัทย่อยในแต่ละเดือน
ที่ผ่านมา บริษัทฯไม่ใช้ตราสารอนุพันธ์ทางการเงินใดๆ เนื่องจากจำนวนเงินและธุรกรรมมีไม่มากนัก
อีกทั้ง ค่าเงินบาทในช่วงที่ผ่านมามีแนวโน้มแข็งค่าโดยตลอด อย่างไรก็ตาม
บริษัทฯตระหนักถึงความสำคัญในการใช้เครื่องมือในการป้องกันความเสี่ยง
และจะเลือกใช้เมื่อเห็นว่าอยู่ในสถานการณ์ที่ไม่เป็นผลดีต่อบริษัท

ความเสี่ยงทางการบริหารและการจัดการ

การดำเนินธุรกิจของบริษัทฯต้องอาศัยบุคลากรที่มีความรู้ และความสามารถโดยเฉพาะ
เนื่องจากเป็นการผลิตผลงานที่มีลักษณะสร้างสรรค์ ที่ผ่านมา
จึงให้ความสำคัญต่อพนักงานทุกระดับเป็นอย่างยิ่ง ไม่ว่าจะเป็นการเปิดโอกาสให้แสดงความคิดเห็น
การสนับสนุนให้มีส่วนร่วมในการตัดสินใจ และการส่งเสริมให้มีการจัดกิจกรรมระหว่างกัน
เพื่อให้เกิดความผูกพันในองค์กร นอกจากนี้ การดำเนินงานต่าง ๆ
จะเน้นการทำงานในลักษณะเป็นทีม โดยไม่ยึดติดบุคคล
ซึ่งจะช่วยลดความเสี่ยงในด้านการบริหารงานและมีบุคลากรในระดับรองที่สามารถทดแทนได้ในกรณีที่จำเป็น